Carsten Engen har sin egen kræmmerbod på Nibe Festival, hvor han sælger piercinger, tasker og håndlavede smykker. Han ville gerne have boden på fuld tid.

- Det vigtigste er bare, at vi har det sjovt og det har vi. Jeg var her også sidste år og i år er boden dobbelt så stor, så vi er meget synlige, siger Carsten Engen. Boden er fyldt med smykker, tasker og piercinger til hele kroppen. Seks meter bod i alt, som festivalgæsterne kan se og føle på. - Vejret taget med i betragtning, så går det godt. Vi holder cirka den samme omsætning som sidste år. Jeg er tilfreds. Det er især piercingsmykkerne, der sælger godt, siger kræmmeren. Arbejdsdagen starter allerede klokken fem om morgenen med at stille op og gøre klar. Derefter går dagen med hygge og snak med de glade festivalgæster indtil klokken 23. - Jeg får vist brug for en uges ferie efter de her fire dage, men det er bare så hyggeligt at være her, at jeg ikke tænker over de mange timer, siger Carsten Engen, der har konen med på Nibe Festival.